text: Betal biblioteks-bøder med mobilen
  03 marts 2015 kl. 11.01
  Nu kan man betale Horsens Kommune via MobilePay, når man skal i svømmehallen eller eksempelvis bøder på biblioteket.
  Byrådet og erhvervslivet i Horsens har besluttet at gøre byen til den førende danske kommune indenfor mobilbetaling og afskaffelse af kontanter. Ambitionen er, at byens borgere skal kunne betale mobilt på alle offentlige salgssteder og i alle butikker inden sommer.
  Samtlige kommunens 44 salgssteder har allerede etableret MobilePay som betalingsform. Fra i dag kan borgerne i Horsens derfor med mobilen betale pas i Borgerservice, håndtere bøder på biblioteket, gå i svømmehallen, betale billetten på Endelave-færgen og mange andre ting.
  - Den digitale og mobile bølge ruller hurtigt. I Horsens tror vi, at en offensiv strategi overfor mobile betalinger kan bidrage til at rykke byen i den retning, vi ønsker, nemlig at være en forandringsparat, innovativ og effektiv kommune for vores borgere, vores mange gæster og vores erhvervsliv, siger borgmester Peter Sørensen (S).
  